সংবাদ সম্মেলনে আ স ম আবদুর রবের বিষয়ে কথা বলতে গিয়ে প্রধানমন্ত্রী বলেন, রব সাহেব একসময় ছাত্রলীগ করতেন। তারপর ছাত্রলীগ ছেড়ে চলে গেলেন। আমরা ঠাট্টা করে বলতাম, অসময়ে নীরব, সুসময়ে সরব, আ স ম আবদুর রব। উনি এখন সরব হচ্ছেন, খুব ভালো কথা। প্রধানমন্ত্রীর ওই বক্তব্যের প্রতিক্রিয়ায় জেএসডি সভাপতি রব বলেন, বঙ্গবন্ধুর হিমালয়ের সমান জনপ্রিয়তা ও ক্ষমতা থাকার পরও রাজনৈতিক কারণে বঙ্গবন্ধুর সঙ্গ, রাজনৈতিক সম্পর্ক ছিন্ন করে স্বাধীন দেশে প্রথম বিরোধী রাজনৈতিক দল গঠন করেছিলাম, যার নাম জাতীয় সমাজতান্ত্রিক দল (জাসদ)। অত্যাচার-নির্যাতন সয়ে সরকারবিরোধী ব্যাপক আন্দোলন গড়ে তুলেছি। এসব নিশ্চয়ই সুসময় ছিল না। তিনি বলেন, কর্নেল তাহের হত্যা মামলায় কারাদণ্ডসহ বঙ্গবন্ধুর আমল থেকে প্রায় ১০ বছর রাজনৈতিক কারণে কারাগারে ছিলাম। এগুলোর কোনোটাই সুসময়ের চিহ্ন বহন করে না।